b'\n_START_ARTICLE_\nRhazes\n_START_PARAGRAPH_\nAb\xc5\xab Bakr Muhammad ibn Zakar\xc4\xabya al-R\xc4\x81zi (pers. \xe2\x80\x8f\xd8\xb2\xd9\x83\xd8\xb1\xd9\x8a\xd8\xa7\xdb\x8c \xd8\xb1\xd8\xa7\xd8\xb2\xdb\x8c\xe2\x80\x8e, Zakaria ye Razi; arab. \xd8\xa7\xd8\xa8\xd9\x88 \xd8\xa8\xda\xa9\xd8\xb1 \xd9\x85\xd8\xad\xd9\x85\xd8\xaf \xd8\xa8\xd9\x86 \xd8\xb2\xd9\x83\xd8\xb1\xd9\x8a\xd8\xa7 \xd8\xa7\xd9\x84\xd8\xb1\xd8\xa7\xd8\xb2\xdb\x8c\xe2\x80\x8e; lat. Rhazes tai Rasis) (865\xe2\x80\x93925) oli persialainen islamilainen alkemisti, l\xc3\xa4\xc3\xa4k\xc3\xa4ri ja filosofi. Al-Razi kirjoitti 184 teosta eri tieteen aloilta. H\xc3\xa4n osasi persiaa ja muinaiskreikkaa, ja tunsi intialaista  Ayurveda-l\xc3\xa4\xc3\xa4ketiedett\xc3\xa4. Filosofiassa h\xc3\xa4n puolusti platonismia aristotelismia vastaan._NEWLINE_Al-Razi kuului Bagdadin kirjaston oppineiden piiriin, johon oli h\xc3\xa4nt\xc3\xa4 aiemmin kuulunut muun muassa tiedemies Al-Kindi, joka my\xc3\xb6s k\xc3\xa4ytti tutkimusmenetelm\xc3\xa4n\xc3\xa4 konkreettisia havaintoja ja kokeita. Al-Razi tutki luonnontieteit\xc3\xa4 tutkimalla eri aineiden ominaisuuksia. Tutkimusten perusteella h\xc3\xa4n luokitteli kemialliset aineet kasvi-, el\xc3\xa4in- ja mineraaliper\xc3\xa4isiin ja edelleen niiden alaluokkiin. Mineraaliper\xc3\xa4isiss\xc3\xa4 aineissa h\xc3\xa4n katsoi olevan kuusi ominaisuuksiltaan eroavaa alaluokkaa. N\xc3\xa4m\xc3\xa4 tosin eiv\xc3\xa4t t\xc3\xa4sm\xc3\xa4\xc3\xa4 nykyajan kemiallisen luokittelun kanssa, mutta idea aineiden luokittelemisesta on s\xc3\xa4ilynyt.'